Document ID: 32015D0772

Reference:
14.5.2015
LT
Europos Sąjungos oficialusis leidinys
L 121/12
TARYBOS SPRENDIMAS (ES) 2015/772
2015 m. gegužės 11 d.
kuriuo įsteigiamas Užimtumo komitetas ir panaikinamas Sprendimas 2000/98/EB
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 150 straipsnį,
atsižvelgdama į Europos Parlamento nuomonę,
kadangi:
(1)
Sutarties 5 straipsnyje teigiama, kad Sąjunga imasi priemonių, užtikrinančių valstybių narių užimtumo politikos koordinavimą, kad sukūrus suderintą užimtumo strategiją ji taptų veiksmingesnė;
(2)
Sutarties trečiosios dalies IX antraštinėje dalyje yra nustatytos procedūros, kurias taikant valstybės narės ir Sąjunga turėtų veikti siekdamos plėtoti suderintą užimtumo strategiją ir ypač ugdyti kvalifikuotą, profesiniu atžvilgiu pasirengusią bei mokančią prisitaikyti darbo jėgą ir skatinti darbo rinkas, prisitaikančias prie ekonomikos pokyčių;
(3)
vykdydamas savo užduotis, į kurias įeina konsultavimas ir indėlis į Tarybos ir Komisijos darbą, Užimtumo komitetas (toliau – Komitetas) turėtų prisidėti užtikrinant, kad Europos užimtumo strategija, makroekonominės politikos koordinavimas ir ekonominės reformos procesas būtų rengiami ir įgyvendinami nuosekliai ir viena kitą papildančiomis priemonėmis;
(4)
Komitetas turėtų glaudžiai bendradarbiauti su socialiniais partneriais, ypač tais, kuriems atstovaujama trišaliame socialinių reikalų aukščiausiojo lygio susitikime augimo ir užimtumo klausimais, įsteigtame Tarybos sprendime 2003/174/EB (1);
(5)
2013 m. birželio 27 ir 28 d. išvadose Europos Vadovų Taryba pareiškė, kad Ekonominės ir pinigų sąjungos socialinė dimensija turėtų būti sustiprinta. Pirmiausia svarbu geriau stebėti socialinę ir darbo rinkos padėtį ekonominėje ir pinigų sąjungoje ir į ją atsižvelgti, visų pirma naudojantis atitinkamais Europos semestro socialiniais ir užimtumo rodikliais. Taip pat svarbu užtikrinti geresnį užimtumo ir socialinės politikos koordinavimą, kartu visapusiškai atsižvelgiant į nacionalinę kompetenciją;
(6)
2013 m. spalio 24 ir 25 d. Europos Vadovų Taryba teigė, kad ekonominės, užimtumo ir socialinės politikos koordinavimas bus toliau stiprinamas laikantis esamų procedūrų, kartu visapusiškai atsižvelgiant į nacionalinę kompetenciją. Europos Vadovų Tarybos nuomone, reikia toliau stiprinti įvairių sudėčių Tarybos bendradarbiavimą, kad būtų užtikrintas tų sričių politikos nuoseklumas atsižvelgiant į bendrus tikslus;
(7)
šiame sprendime turėtų būti atspindėtas Europos semestro plėtojimas ir Komiteto atliekamas vaidmuo šiame procese. Visų pirma, Tarybos reglamente (EB) Nr. 1466/97 (2) nustatoma, kad vykdant Europos semestro veiklą, jei tikslinga, konsultuojamasi su Ekonomikos ir finansų komitetu, Ekonominės politikos komitetu, Užimtumo komitetu ir Socialinės apsaugos komitetu. Be to, Europos Parlamento ir Tarybos reglamente (ES) Nr. 1176/2011 (3) nustatoma, kad nuodugniose apžvalgose atitinkamais atvejais turėtų būti atsižvelgiama į Tarybos rekomendacijas arba raginimus, skirtus valstybėms narėms. Jame taip pat nustatoma, kad visų valstybių narių, kurioms pradėta perviršinio disbalanso procedūra, taisomųjų veiksmų plane turi būti atsižvelgiama į politikos veiksmų ekonominį ir socialinį poveikį ir jis turi atitikti ekonominės politikos bendras gaires ir užimtumo gaires;
(8)
Komitetas ir ekonominę ir socialinę politiką koordinuojančios Sąjungos įstaigos, visų pirma Ekonomikos ir finansų komitetas, Ekonominės politikos komitetas ir Socialinės apsaugos komitetas, turėtų dirbti glaudžiai bendradarbiaudami. Tam tikrais atvejais ir kai tarpusavyje susitaria susiję komitetai, Komiteto bendradarbiavimas su Socialinės apsaugos komitetu, Ekonomikos ir finansų komitetu ir Ekonominės politikos komitetu gali apimti bendrų posėdžių organizavimą, visų pirma atsižvelgiant į atitinkamus komitetų vaidmenis Europos semestre;
(9)
kad būtų veiksmingai įgyvendinti Komitetui Sutartyje nustatyti įgaliojimai ir būtų suteiktas lankstumas, kurio reikia siekiant prisitaikyti prie jo veiklos tvarkaraščio, visų pirma Europos semestro ciklo kontekste, reiktų peržiūrėti su Komiteto veikimu susijusias valdymo nuostatas, kad būtų užtikrintas veiksmingumas ir tęstinumas;
(10)
Tarybos sprendimas 2000/98/EB (4) turėtų būti panaikintas,
PRIĖMĖ ŠĮ SPRENDIMĄ:
1 straipsnis
Įsteigimas
Siekiant skatinti valstybių narių užimtumo ir darbo rinkos politikos tarpusavio koordinavimą, visapusiškai laikantis Sutarties ir deramai atsižvelgiant į Sąjungos institucijų ir įstaigų įgaliojimus, įsteigiamas patariamąjį statusą turintis Užimtumo komitetas (toliau – Komitetas).
2 straipsnis
Užduotys
1.   Komiteto užduotys yra šios:
a)
stebėti užimtumo padėtį ir užimtumo politiką valstybėse narėse bei Sąjungoje;
b)
nedarant poveikio Sutarties 240 straipsniui, Tarybos ar Komisijos prašymu arba savo iniciatyva rengti nuomones ir prisidėti prie Sutarties 148 straipsnyje nurodytų Tarybos procedūrų rengimo.
2.   1 dalies tikslais Komitetas visų pirma siekia:
a)
rengiant ir įgyvendinant Sąjungos politiką ir veiksmus, skatinti atsižvelgti į aukšto užimtumo lygio siekį;
b)
prisidėti prie bendrų ekonominių gairių priėmimo procedūros, siekiant užtikrinti, kad jos būtų suderinamos su užimtumo gairėmis, ir prisidėti prie Europos užimtumo strategijos, makroekonominės politikos koordinavimo ir ekonomikos reformos proceso sinergijos viena kitą papildančiomis priemonėmis;
c)
aktyviai dalyvauti makroekonominiame dialoge Sąjungos lygmeniu;
d)
neviršydamas savo įgaliojimų prisidėti prie visų Europos semestro aspektų ir pranešti apie juos Tarybai;
e)
skatinti valstybes nares keistis informacija bei patirtimi tarpusavyje ir su Komisija.
3.   Kiekvienais metais Komitetas tvirtina darbo programą, atsižvelgdamas į Tarybos ir Komisijos politikos prioritetus. Darbo programa perduodama Tarybai.
4.   Prireikus pagal savo darbotvarkės klausimus Komitetas gali kreiptis į nepriklausomus ekspertus.
3 straipsnis
Narystė
1.   Kiekviena valstybė narė ir Komisija paskiria po du komiteto narius. Jos taip pat gali paskirti po du pakaitinius narius.
2.   Komiteto nariai ir pakaitiniai nariai renkami iš užimtumo ir darbo rinkos politikos srityje išskirtinę kompetenciją turinčių valstybių narių vyresniųjų pareigūnų ar ekspertų.
3.   Valstybės narės ir Komisija deda visas pastangas, kad skiriant Komiteto narius būtų užtikrinta lyčių pusiausvyra.
4 straipsnis
Veikla
1.   Komitetas iš valstybių narių paskirtų narių išrenka pirmininką dvejų metų kadencijai. Pirmininkas gali būti perrenkamas vieną kartą dar dvejų metų laikotarpiui. Komitetas gali deramai pagrįstais atvejais nuspręsti pratęsti pirmininko kadencijos laikotarpį ne daugiau kaip aštuoniais mėnesiais, siekiant užtikrinti savo darbo veiksmingumą ir tęstinumą. Pirmininkas gali eiti pareigas daugiausia ketverius metus ir aštuonis mėnesius.
2.   Pirmininkui padeda keturi pavaduotojai, iš kurių du Komitetas išrenka iš savo narių dvejų metų kadencijai, kuri gali būti vieną kartą atnaujinta. Trečiasis pavaduotojas – Tarybai pirmininkaujančios valstybės narės atstovas. Ketvirtasis pavaduotojas yra pirmininkavimą perimsiančios valstybės narės atstovas.
3.   Pirmininkas savo balsavimo teisę perduoda pakaitiniam asmeniui.
4.   Komiteto posėdžius sušaukia jo pirmininkas savo iniciatyva arba Komiteto narių daugumos prašymu.
5.   Komitetas nustato savo darbo tvarkos taisykles.
6.   Išlaidos atlyginamos pagal galiojančias administracines taisykles.
7.   Komisija Komitetui teikia deramą analitinę ir organizacinę paramą. Komisija paskiria savo personalo narį sekretoriumi. Sekretorius ir jam padedantis personalas, padėdami Komitetui vykdyti užduotis, laikosi Komiteto nurodymų. Rengiant posėdžius, sekretorius palaiko ryšius su Tarybos generaliniu sekretoriatu.
8.   Prireikus Komitetas bendradarbiauja su kitomis atitinkamomis socialinės ir ekonominės politikos klausimus nagrinėjančiomis įstaigomis ir komitetais, pavyzdžiui, su Socialinės apsaugos komitetu, Ekonomikos ir finansų komitetu, Ekonominės politikos komitetu, Švietimo komitetu ir Europos valstybinių užimtumo tarnybų tinklo valdyba.
5 straipsnis
Darbo grupės
1.   Specialių klausimų nagrinėjimą Komitetas gali pavesti pakaitiniams nariams arba šiuo tikslu sudaryti darbo grupes. Tokios darbo grupės pirmininku yra Komiteto pirmininko pavaduotojas, Komiteto narys ar pakaitinis narys, Komisijos pareigūnas, arba Komiteto paskirtas pačios darbo grupės narys.
2.   Komisija darbo grupėms teikia deramą analitinę ir organizacinę paramą.
3.   Darbo grupės gali kreiptis į ekspertus, kurie joms padėtų.
4.   Komitetas taip pat gali sudaryti bendras darbo grupes su kitais komitetais ar įstaigomis; jų valdymo taisyklės nustatomos bendrai.
6 straipsnis
Konsultavimasis su socialiniais partneriais
Vykdydamas savo įgaliojimus Komitetas konsultuojasi su socialiniais partneriais. Šiame kontekste jis užmezga ryšius su socialiniais partneriais, kuriems atstovaujama trišaliame socialinių reikalų aukščiausiojo lygio susitikime augimo ir užimtumo klausimais.
7 straipsnis
Pereinamojo laikotarpio nuostatos
Narių, išrinktų pagal Sprendimo 2000/98/EB 3 straipsnį, kadencija tęsiasi iki jos pabaigos, kaip nustatyta pagal šio sprendimo 4 straipsnį. Tokios kadencijos pradžia laikoma rinkimų, įvykusių pagal Sprendimo 2000/98/EB 3 straipsnį, diena.
8 straipsnis
Panaikinimas
Sprendimas 2000/98/EB panaikinamas nuo Komiteto pirmojo posėdžio, surengto po šio sprendimo įsigaliojimo, dienos. Tas posėdis surengiamas ne vėliau kaip praėjus keturiems mėnesiams po šio sprendimo priėmimo dienos.
9 straipsnis
Įsigaliojimas
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje 2015 m. gegužės 11 d.
Tarybos vardu
Pirmininkas
J. DŪKLAVS
(1)  2003 m. kovo 6 d. Tarybos sprendimas 2003/174/EB, įsteigiantis trišalį socialinį aukščiausio lygio susitikimą augimo ir užimtumo klausimais (OL L 70, 2003 3 14, p. 31).
(2)  1997 m. liepos 7 d. Tarybos reglamentas (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (OL L 209, 1997 8 2, p. 1).
(3)  2011 m. lapkričio 16 d. Europos Parlamento ir Tarybos reglamentas (ES) Nr. 1176/2011 dėl makroekonominių disbalansų prevencijos ir naikinimo (OL L 306, 2011 11 23, p. 25).
(4)  2000 m. sausio 24 d. Tarybos sprendimas 2000/98/EB dėl Užimtumo komiteto įsteigimo (OL L 29, 2000 2 4, p. 21).

Summary:
Užimtumo komitetas
Užimtumo komitetas
Užimtumo komitetas konsultuoja Europos Komisiją ir Europos Sąjungos Tarybą, kaip skatinti Europos Sąjungos (ES) šalių užimtumo ir darbo rinkos politikos tarpusavio koordinavimą.
DOKUMENTAS
            
2015 m. gegužės 11 d. Tarybos sprendimas (ES) 2015/772, kuriuo įsteigiamas Užimtumo komitetas ir panaikinamas Sprendimas 2000/98/EB
SANTRAUKA
            
Užimtumo komitetas konsultuoja Europos Komisiją ir Europos Sąjungos Tarybą, kaip skatinti Europos Sąjungos (ES) šalių užimtumo ir darbo rinkos politikos tarpusavio koordinavimą.
KAM SKIRTAS ŠIS SPRENDIMAS?
              
Šiuo sprendimu nustatomi Užimtumo komiteto uždaviniai. Komitetas privalo prisidėti prie bendrų ekonominių gairių priėmimo procedūros siekiant užtikrinti, kad jos būtų suderinamos su užimtumo gairėmis.
Be to, jis privalo prisidėti prie Europos užimtumo strategijos, makroekonominės politikos koordinavimo ir ekonomikos reformos proceso sinergijos viena kitą papildančiomis priemonėmis.
Sprendimu taip pat nustatomos taisyklės dėl Komiteto narystės, veiklos ir darbo grupių.
PAGRINDINIAI ASPEKTAI
              
Komiteto užduotys yra šios:
stebėti užimtumo padėtį ir užimtumo politiką ES šalyse;
prisidėti prie Tarybos gairių, į kurias ES šalys privalo atsižvelgti vykdydamos savo užimtumo politiką, nustatymo procedūrų parengimo;
Tarybos ar Komisijos prašymu arba savo iniciatyva rengti nuomones.
Vykdydamas šias užduotis Komitetas privalo atsižvelgti į aukšto užimtumo lygio siekį ES politikoje. Jis taip pat privalo siekti:
pagal savo įgaliojimus prisidėti prie visų Europos semestro aspektų ir pranešti apie juos Tarybai;
skatinti keitimąsi informacija bei patirtimi tarp ES šalių ir Komisijos.
Kiekvienais metais komitetas tvirtina savo darbo programą, o jos kopiją perduoda Komisijai.
Kiekviena ES šalis ir Komisija paskiria po du komiteto narius. Šie nariai renkami iš užimtumo ir darbo rinkos politikos srityje išskirtinę kompetenciją turinčių asmenų. Nariai išrenka pirmininką ir keturis pavaduotojus.
Komisija komitetui teikia analitinę ir organizacinę paramą. Ji paskiria savo personalo narį sekretoriumi.
Vykdydamas savo įgaliojimus komitetas privalo konsultuotis su administracija ir darbuotojais. Šiame kontekste jis užmezga ryšius su socialiniais partneriais, kuriems atstovaujama trišaliame socialinių reikalų aukščiausiojo lygio susitikime augimo ir užimtumo klausimais.
Komitetas glaudžiai bendradarbiauja su Socialinės apsaugos komitetu, Ekonomikos ir finansų komitetu bei Ekonominės politikos komitetu. Šis bendradarbiavimas gali apimti bendrų posėdžių organizavimą Europos semestro kontekste.
NUO KADA TAIKOMAS ŠIS SPRENDIMAS?
              
Sprendimas taikomas nuo 2015 m. gegužės 15 d.
KONTEKSTAS
Sutarties dėl Europos Sąjungos veikimo IX antraštinėje dalyje yra nustatytos procedūros, kurias taikant ES šalys turėtų veikti kartu siekdamos plėtoti suderintą užimtumo strategiją ir ypač ugdyti kvalifikuotą, profesiniu atžvilgiu pasirengusią bei mokančią prie ekonomikos pokyčių prisitaikyti darbo jėgą. Šio tikslo dalis yra patariamojo Užimtumo komiteto įsteigimas.
Šiuo sprendimu panaikinamas sprendimas 2000/98/EB, kuriuo įsteigiamas Užimtumo komitetas, siekiant atspindėti Europos semestro plėtojimą ir komiteto atliekamą vaidmenį šiame procese.
Daugiau informacijos žr. Europos Komisijos interneto svetainės skiltyje apie Užimtumo komitetą.
NUORODOS
Dokumentas
Įsigaliojimo data
Perkėlimo į valstybių narių teisę terminas
Oficialusis leidinys
Sprendimas (ES) 2015/772
2015 5 15
-
OL L 121, 2015 5 14, p. 12-15
SUSIJĘ DOKUMENTAI
            
Rekomendacija dėl Tarybos rekomendacijos dėl bendrų valstybių narių ir Sąjungos ekonominės politikos gairių (COM(2015) 99 final, 2015 3 2)
paskutinis atnaujinimas 12.08.2015